### NN 122/2017 (8.12.2017.), Rješenje Agencije za zaštitu tržišnog natjecanja klasa: UP/I 034-03/17-01/008, urbroj: 580-10/65-2017-011 od 8. studenoga 2017.

Agencija za zaštitu tržišnog natjecanja

2789

Agencija za zaštitu tržišnog natjecanja, na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja narušavanja tržišnog natjecanja sklapanjem zabranjenog sporazuma, pokrenutom po službenoj dužnosti protiv poduzetnika Webasto Thermo & Comfort – avtomobilska tehnika d.o.o. – Podružnica Velika Gorica, sa sjedištem u Velikoj Gorici, Stjepana Fabijančića Jape 76, zastupanog po […], odvjetnicima iz Odvjetničkog društva […], sa sjedištem u […], na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic i mr. sc. Tatjana Peroković, članovi Vijeća, sa sjednice 37/2017., održane 8. studenoga 2017., donosi

RJEŠENJE

I. Prihvaćaju se mjere, uvjeti i rokovi koje je predložio poduzetnik Webasto Thermo & Comfort – avtomobilska tehnika d.o.o. – Podružnica Velika Gorica, sa sjedištem u Velikoj Gorici, Stjepana Fabijančića Jape 76, i to na način kako slijedi:

1. Webasto d.o.o. će se odmah po zaprimanju rješenja Agencije revokacijskom izjavom prema svojim poslovnim partnerima nedvosmisleno i jednoznačno odreći bilo kakvih mogućih prava koja proizlaze odnosno koja mu idu u korist prema navedenim odredbama sljedećih tipskih ugovora:

– za Servisni ugovor odredba koja glasi »Serviser u vrijeme trajanja ovog ugovora neće surađivati s firmama koje su konkurenti firmi Webasto/Spehros/Indel (ukoliko to nije unaprijed definirano od proizvođača vozila ili krajnjeg korisnika) u smislu nuđenja proizvoda konkurentskih firmi krajnjim korisnicima ukoliko Webasto ima odgovarajući proizvod«;

– za Servisno prodajni ugovor odredba koja glasi »[•] u vrijeme trajanja ovog ugovora neće surađivati s firmama koje su konkurenti firmi Webasto/Spheros proizvodi«;

– za Servisno prodajni ugovor odredba koja glasi »[•] se potpisom ugovora obvezuje da će proizvode iz ugovora naručivati isključivo kod Webasta d.o.o. i neće prodavati i ugrađivati proizvode koji su konkurenti proizvodima Webasto (Webasto/Spheros/Indel)«;

– za Prodajnu pogodbu odredba koja glasi »Prodajalec ne sme v nobenem primeru propagirati, prodajati ali zastopati proizvode, ki so konkurenčni Webastovim, sajse v takem primeru pogodba takoj prekine«;

– za Servisno prodajnu pogodbu odredba koja glasi »[•] v času trajanja pogodbe ne sodeluje s podjetjem, ki je konkurenčno podjetju Webasto«;

– za Servisno prodajnu pogodbu odredba koja glasi »[•] se s podpisom te pogodbe obvezuje, da bo blago iz te pogodbe nabavljal izključno pri Webasto d.o.o. in ne bo prodajal, oziroma vgrajeval blaga konkurenčnih podjetij – proizvajalcev« te »[•] bo pri nabavi in prodaji novih vozil favoriziral izdelke Webasto in Spheros/Indel«.

2. Webasto d.o.o. će svim poslovnim partnerima s kojima ima sklopljen bilo koji od tipskih ugovora u odnosu na odredbe navedene u točki 1. predložiti sklapanje novog tipskog ugovora, a kojim će se predmetne odredbe zamijeniti s istovjetnom odredbom koja glasi:

– »(druga strana – sukontrahent) će za vrijeme trajanja ovog ugovora nastojati impulsno nuditi, prodavati i reklamirati proizvode iz portfelja Webasto/Spheros/Indel, i to u smislu nuđenja proizvoda onim kupcima i klijentima koji nisu upoznati s ponudom odgovarajućih proizvoda i/ili su neodlučni u pogledu odabira ponuđenih rješenja. Impulsno prodavanje, nuđenje i reklamiranje posebno je bitno jer se time oblikuje potražnja i aktivno reklamira proizvod. (druga strana – sukontrahent) pri tome nije ograničena u pogledu poslovanja s, intenzitetom narudžbi prema, držanjem robe na skladištu ili na drugi način prema konkurentskim proizvođačima i distributerima portfelja Webasto/Spheros/Indel, izuzev aktivnog impulsnog reklamiranja.«

2.1. Webasto d.o.o. će svim poslovnim partnerima poslati nove prijedloge ugovora te će im ostaviti rok od 60 dana da prihvate izmjene tipskih ugovora.

2.2. Webasto d.o.o. će poslovnim partnerima koji ne prihvate izmjene ugovora, naglasiti kako se primjenjuje njegova izjava o odricanju na sav daljnji poslovni odnos koja će se priložiti supsidijarno uz prijedlog za izmjenom ugovora.

3. Webasto d.o.o. će u roku od 3 (tri) mjeseca od dana dostave rješenja Agencije obavijestiti Agenciju o provedenim mjerama i rezultatima implementacije mjera.

II. Predložene mjere, uvjeti i rokovi iz točke I. izreke ovog rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja na tržištima distribucije rezervnih dijelova marke Webasto, Spheros i Indel u Republici Hrvatskoj.

III. Predložene mjere, uvjeti i rokovi iz točke I. izreke ovog rješenja ovim rješenjem postaju obvezni za poduzetnika Webasto d.o.o.

IV. Utvrđuje se da, nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv poduzetnika Webasto d.o.o.

V. U slučaju da Agencija za zaštitu tržišnog natjecanja utvrdi kako se poduzetnik Webasto d.o.o. ne pridržava utvrđenih mjera, uvjeta i rokova iz točke I. izreke ovog rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VI. Poduzetnik Webasto d.o.o. obveznik je plaćanja upravne pristojbe u iznosu od 24.500,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije 8 (osam) dana od dana dostave ovog rješenja.

VII. Ovo će rješenje biti objavljeno u »Narodnim novinama« i na mrežnim stranicama Agencije.

Obrazloženje

1. Postupak utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) pokrenula je zaključkom od 9. ožujka 2017., po službenoj dužnosti, na temelju članka 38. stavka 1. i članka 39., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13, dalje: ZZTN), postupak protiv poduzetnika Webasto Thermo & Comfort – avtomobilska tehnika d.o.o. – Podružnica Velika Gorica, sa sjedištem u Velikoj Gorici, Stjepana Fabijančića Jape 76, zastupanog po […], odvjetnicima iz Odvjetničkog društva […], sa sjedištem u […] (dalje: Webasto), radi utvrđivanja predstavljaju li pojedine odredbe servisnih ugovora te servisno-prodajnih ugovora koje taj poduzetnik sklapa s poduzetnicima na području Republike Hrvatske, njegovim poslovnim partnerima, odnosno serviserima kojima distribuira Webasto, Spheros i Indel proizvode, zabranjeni sporazum u smislu članka 8. ZZTN-a.

Riječ je o odredbi članka 2. stavka 4. Servisno prodajnih ugovora u kojima je određeno kako poduzetnik s kojim Webasto sklopi ugovor u vrijeme trajanja ugovora neće surađivati s firmama koje su konkurenti firmi Webasto (Webasto/Spheros). Jedan od dostavljenih Servisno prodajnih ugovora uz tu odredbu u članku 2. stavku 4. sadrži i odredbu »(osim ukoliko to nije unaprijed definirano i fiksirano od proizvođača plovila ili kupca)«.

Nadalje, sporna je odredba članka 5. stavka 7. odnosno članka 5. stavka 8. Servisno prodajnih ugovora u kojima je navedeno kako se poduzetnik potpisom ugovora obvezuje da će proizvode iz ugovora naručivati isključivo kod Webasta d.o.o. i neće prodavati i ugrađivati proizvode koji su konkurenti proizvodima Webasto (Webasto/Spheros). Jedan servisno prodajni ugovor sadrži dodatno i odredbu »(osim ukoliko to nije unaprijed definirano i fiksirano od proizvođača plovila ili kupca)«.

Također, sporna je odredba članka 2. stavka 4. Servisnih ugovora kojom je određeno da serviser u vrijeme trajanja ugovora neće surađivati s firmama koje su konkurenti firmi Webasto/Indel, odnosno u nekim ugovorima Webasto/Spheros (ukoliko to nije unaprijed definirano od proizvođača plovila ili krajnjeg korisnika), u smislu nuđenja proizvoda konkurentskih firmi krajnjim korisnicima ako Webasto ima odgovarajući proizvod.

2. Prijedlog preuzimanja obveza od strane poduzetnika

Podnescima zaprimljenim 11. kolovoza 2017. i 28. kolovoza 2017., Webasto je u smislu članka 49. ZZTN-a dostavio prijedlog preuzimanja obveze izvršenja određenih mjera, uvjeta i rokova u kojima će to učiniti, a kojim se obvezuje sa svojim poslovnim partnerima odnosno serviserima s kojima ima sklopljene ugovore sklopiti nove ugovore.

Prvom mjerom Webasto se obvezao kako će se prema svim poslovnim partnerima s kojima ima sklopljen bilo koji od tipskih ugovora, a u odnosu na odredbe po pojedinom tipskom ugovoru, i to:

– za Servisni ugovor odredba koja glasi »Serviser u vrijeme trajanja ovog ugovora neće surađivati sa firmama koje su konkurenti firmi Webasto/Spehros/Indel (ukoliko to nije unaprijed definirano od proizvođača vozila ili krajnjeg korisnika) u smislu nuđenja proizvoda konkurentskih firmi krajnjim korisnicima ukoliko Webasto ima odgovarajući proizvod«;

– za Servisno prodajni ugovor odredba koja glasi »[•] u vrijeme trajanja ovog ugovora neće surađivati sa firmama koje su konkurenti firmi Webasto/Spheros proizvodi«;

– za Servisno prodajni ugovor odredba koja glasi »[•] se potpisom ugovora obvezuje da će proizvode iz ugovora naručivati isključivo kod Webasta d.o.o. i neće prodavati i ugrađivati proizvode koji su konkurenti proizvodima Webasto (Webasto/Spheros/Indel)«;

– za Prodajnu pogodbu odredba koja glasi »Prodajalec ne sme v nobenem primeru propagirati, prodajati ali zastopati proizvode, ki so konkurenčni Webastovim, sajse v takem primeru pogodba takoj prekine«;

– za Servisno prodajnu pogodbu odredba koja glasi »[•] v času trajanja pogodbe ne sodeluje s podjetjem, ki je konkurenčno podjetju Webasto«;

– za Servisno prodajnu pogodbu odredba koja glasi »[•] se s podpisom te pogodbe obvezuje, da bo blago iz te pogodbe nabavljal izključno pri Webasto d.o.o. in ne bo prodajal, oziroma vgrajeval blaga konkurenčnih podjetij – proizvajalcev« te »[•] bo pri nabavi in prodaji novih vozil favoriziral izdelke Webasto in Spheros/Indel«;

a kojima se ugovara bilo kakvo pravo u korist Webasta, odnosno koje proizlazi iz navedenih odredbi, nedvosmisleno i jednoznačno odreći bilo kakvih mogućih prava koji idu u njegovu korist prema navedenim odredbama. Webasto će u tom smislu odmah po prihvaćanju prijedloga mjera poslati revokacijsku izjavu svim svojim partnerima kojom će se odreći bilo kakvih mogućih prava prema navedenim odredbama.

Nadalje, drugom mjerom obvezao se da će sa svim poslovnim partnerima s kojima ima sklopljen bilo koji od tipskih ugovora predložiti sklapanje novog tipskog ugovora, a kojim će se predmetne odredbe:

– za Servisni ugovor odredba koja glasi »Serviser u vrijeme trajanja ovog ugovora neće surađivati sa firmama koje su konkurenti firmi Webasto/Spehros/Indel (ukoliko to nije unaprijed definirano od proizvođača vozila ili krajnjeg korisnika) u smislu nuđenja proizvoda konkurentskih firmi krajnjim korisnicima ukoliko Webasto ima odgovarajući proizvod«;

– za Servisno prodajni ugovor odredba koja glasi »[•] u vrijeme trajanja ovog ugovora neće surađivati sa firmama koje su konkurenti firmi Webasto/Spheros proizvodi«;

– za Servisno prodajni ugovor odredba koja glasi »[•] se potpisom ugovora obvezuje da će proizvode iz ugovora naručivati isključivo kod Webasta d.o.o. i neće prodavati i ugrađivati proizvode koji su konkurenti proizvodima Webasto (Webasto/Spheros/Indel)«;

– za Prodajnu pogodbu odredba koja glasi »Prodajalec ne sme v nobenem primeru propagirati, prodajati ali zastopati proizvode, ki so konkurenčni Webastovim, sajse v takem primeru pogodba takoj prekine«;

– za Servisno prodajnu pogodbu odredba koja glasi »[•] v času trajanja pogodbe ne sodeluje s podjetjem, ki je konkurenčno podjetju Webasto«;

– za Servisno prodajnu pogodbu odredba koja glasi »[•] se s podpisom te pogodbe obvezuje, da bo blago iz te pogodbe nabavljal izključno pri Webasto d.o.o. in ne bo prodajal, oziroma vgrajeval blaga konkurenčnih podjetij – proizvajalcev« te »[•] bo pri nabavi in prodaji novih vozil favoriziral izdelke Webasto in Spheros/Indel«;

zamijeniti s istovjetnom odredbom koja glasi:

– »(druga strana – sukontrahent) će za vrijeme trajanja ovog ugovora nastojati impulsno nuditi, prodavati i reklamirati proizvode iz portfelja Webasto/Spheros/Indel, i to u smislu nuđenja proizvoda onim kupcima i klijentima koji nisu upoznati s ponudom odgovarajućih proizvoda i/ili su neodlučni u pogledu odabira ponuđenih rješenja. Impulsno prodavanje, nuđenje i reklamiranje posebno je bitno jer se time oblikuje potražnja i aktivno reklamira proizvod. (druga strana – sukontrahent) pri tome nije ograničena u pogledu poslovanja s, intenzitetom narudžbi prema, držanjem robe na skladištu ili na drugi način prema konkurentskim proizvođačima i distributerima portfelja Webasto/Spheros/Indel, izuzev aktivnog impulsnog reklamiranja.«

Webasto će svim poslovnim partnerima poslati nove prijedloge ugovora koji će predložiti izmjenu navedenih odredbi te će im ostaviti rok od 60 dana da prihvate navedenu izmjenu tipskog ugovora. U pogledu poslovnih partnera koji ne prihvate navedeni prijedlog, Webasto će naglasiti kako se primjenjuje njegova izjava o odricanju na sav daljnji poslovni odnos koja će se priložiti supsidijarno uz prijedlog za izmjenom ugovora.

Trećom mjerom Webasto se obvezao da će 3 mjeseca nakon usvajanja prijedloga mjera od strane Agencije obavijestiti Agenciju o provedenim mjerama i rezultatima implementacije mjera.

Člankom 49. stavkom 5. ZZTN-a propisano je da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedbi, stavova i mišljenja u roku od 20 (dvadeset) dana od dana objave poziva.

Stoga je Agencija 27. rujna 2017., sukladno članku 49. točki 5. ZZTN-a, na mrežnim stranicama Agencije: www.aztn.hr objavila namjeru prihvaćanja preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Webasta za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 17. listopada 2017., pri čemu Agencija nije zaprimila primjedbe na objavljeni javni poziv.

3. Analiza prijedloga Webasta o namjeri preuzimanja obveze izvršenja mjera i uvjeta te rokova u kojima će to učiniti

Agencija je utvrdila kako prijedlog preuzimanja obveze izvršenja mjera i uvjeta te rokova u kojima će to Webasto učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija, u smislu članka 49. stavka 4. ZZTN-a, može prihvatiti preuzimanje izvršenja određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka te kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Webasto je u potpunosti surađivao s Agencijom te je prijedlog mjera i uvjeta podnio u prvih šest mjeseci vođenja postupka, a prije dostave Obavijesti o preliminarno utvrđenim činjenicama u postupku.

Prijedlog Webasta predstavlja dobrovoljnu mjeru i razmjeran je mogućim negativnim učincima koje bi navedene sporne odredbe ugovora u neizmijenjenom sadržaju mogle imati na tržišno natjecanje.

Također, prijedlog Webasta dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Osim toga, na objavljenu namjeru Agencije o prihvaćanju preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Webasta za preuzimanje obveze izvršenja određenih mjera i uvjeta te rokova u kojima će to učiniti, nitko nije dostavio primjedbe.

Slijedom svega navedenog, Agencija je prihvatila predložene mjere i uvjete poduzetnika Webasto na način na koji su one konkretizirane u podnescima Webasta zaprimljenim u Agenciji 11. kolovoza 2017. i 28. kolovoza 2017.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 37/2017., održanoj 8. studenoga 2017., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Webasta prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za Webasto.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Webasto surađivao s Agencijom i nastojao uskladiti svoje postupanje s propisima o zaštiti tržišnog natjecanja.

Sukladno članku 49. stavku 3. ZZTN-a, rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložio Webasto te mu je naloženo da u ostavljenom roku dostavi dokaze da je postupio sukladno točki I. izreke ovog rješenja. Nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv Webasta u ovom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se Webasto ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do V. izreke ovog rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, podliježu naplati upravnih pristojbi, sukladno odredbi članka 4. stavka 1. Zakona o upravnim pristojbama (»Narodne novine«, broj 115/16 dalje: Zakon o upravnim pristojbama) te članka 1. Uredbe o tarifi upravnih pristojbi (»Narodne novine«, broj 8/17 i 37/17; dalje: Uredba o tarifi upravnih pristojbi).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 3.500,00 kuna, u smislu tarifnog broja 93. točke 4. Tarife upravnih pristojbi Uredbe o tarifi upravnih pristojbi.

Upravna pristojba u iznosu od 21.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno tarifnom broju 94. točki 9. Tarife upravnih pristojbi Uredbe o tarifi upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 17. stavka 4. Zakona o upravnim pristojbama, nakon izvršene uplate obveznik uplate dužan je dokaz o obavljenoj uplati upravne pristojbe, dostaviti Agenciji žurno, a najkasnije u roku od 8 (osam) dana, s pozivom na poslovni broj klase: UP/I 034-03/17-01/008. Dokaz može biti preslika naloga za plaćanje (uplatnica) ako je pristojba plaćena gotovinskim nalogom, potvrda iz sustava e-Pristojba ako je pristojba plaćena putem tog sustava ili preslika izvatka računa ako je pristojba plaćena bezgotovinskim nalogom.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 19. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VI. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u »Narodnim novinama«, dok će se prema članku 59. stavku 3. ZZTN-a ono objaviti i na mrežnim stranicama Agencije.

Stoga je Agencija, na temelju odluke Vijeća, odlučila kao u točki VII. izreke ovog rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni […].

Klasa: UP/I 034-03/17-01/008
 Urbroj: 580-10/65-2017-011
 Zagreb, 8. studenoga 2017.

Predsjednik Vijeća
 za zaštitu tržišnog natjecanja
 Mladen Cerovac, mag. iur., v. r.